秋胡婦歌
作者：蕭立之
朝代：宋

paragraphs: 君家作婦三日强，錦衾未暖鴛鴦床。
阿郎遽作遠遊別，三載菽水空襦裳。
採桑忽忽春風陌，郎歸相逢不相識。
攔囊贈妾雙黄金，妾心如冰介如石。
阿郎歸來坐堂前，低頭相視默不言。
郎心如此不易保，醜君一死滄波寒。
稜稜勁節秋霜句，斷簡風流映千古。
後來一種可憐人，却遣江津名妬婦。